Wilhelm Rasmussen

**Wilhelm Robert Rasmussen** (døpt **Vilhelm Robart Rasmussen**; 1879–1965) var en norsk billedhugger og professor ved Statens kunstakademi.

## Fra gipsstøperlære til professor

Fra 1892 til 1894 var han i USA sammen med faren. Han begynte siden i gipsstøperlære i Kristiania, og fortsatte snart som student, først under Brynjulf Bergslien og Lars Utne, på Tegneskolen fra 1895 til 1900, så en kort tid i Paris i 1902 og i Italia i 1906. 

Wilhelm Rasmussen arbeidet på Nidarosdomen fra 1907 til 1917, der han hadde hovedansvaret for at skulpturene ble utført i en tilnærmet «høygotisk» stil. Han modellerte selv blant annet korsfestelsesmotivet over inngangen på vestfronten og flere av groteskene rundt omkring på kirken. Seinere, i 1930, formet han sølvkrusifikset på Nidarosdomens korsalter. Han laget flere kjente statuer, blant annet Fredrik II i Gamlebyen i Fredrikstad og Olav Tryggvason på Torvet i Trondheim. Han har også laget tolv figurer i granitt til den tidligere Tønsberg Navigasjonskole oppført 1918–1921. Bygningen er nå Haugar Vestfold Kunstmuseum i Tønsberg. 

Fra 1921 til 1945 var han professor ved Statens Kunstakademi. Der hadde han blant andre Stinius Fredriksen, Ørnulf Bast og Odd Hilt som billedhuggerelever. 

## Medlemskap i Nasjonal Samling
Allerede fra stiftelsesåret 1933 ble Rasmussen med i Nasjonal Samling (NS), et fascistisk parti som samarbeidet med den tyske, nazistiske okkupasjonsmakten i Norge under andre verdenskrig 1940–1945. I 1941 laget Rasmussen en byste av partiets «fører» Vidkun Quisling. Bysten står i dag utstilt i Justismuseet i Trondheim. 

 I 1944 fullførte Rasmussen «NS-monumentet» på Stiklestad i Nord-Trøndelag. Det omfattet en bauta med partiets solkors og dikt av Per Sivle, en trappegang og ringmur, og et relieff av Rasmussen med motiv av vikinger under slaget på Stiklestad. Partiets nasjonalistiske propagandamonument  ble revet umiddelbart etter krigen. Stiklestad, Borrehaugene i Vestfold og Hafrsfjord i Rogaland var de viktigste minnestedene for NS. 

## «Eidsvollssøylen»
Hans mest omfattende verk var den 34 meter høye «Eidsvollsøylen». I 1925 vant den Stortingets konkurranse om et monument på Eidsvolls plass foran Stortinget i Oslo til minne om Grunnloven. En modell i full størrelse ble prøveoppsatt i 1926, men verket ble ikke fullført før krigen, og på grunn av Rasmussens NS-tilknytning ble planene lagt bort. I 1992 ble denne «Sagasøyla» til slutt oppført i Bøverdalen i Lom.

## Kunstnerisk virke etter krigen (utvalg)
NS ble forbudt etter krigen, og som medlem ble Rasmussen fradømt professorstillingen i 1945. Han fikk også færre offentlige oppdrag.

I fødebyen Skien fikk han imidlertid flere oppdrag etter krigen. Bronsemonumentet over polfareren Hjalmar Johansen ble avduket i Skien i 1958, og to granittskulpturer av henholdsvis Dag Eilivsson og Gregorius Dagsson ble også avduket i Skien i 1958. Skulpturene av de to middelalderherskerne utgjør en portal, og var en gave i 1957 til Skien kommune fra driftsselskapet Telemark fylkes Handelstevne, forut for feiringen av Skiens byjubileum i 1958.

## Kunstverk (utvalg)
* 1914: «Golgata» (kleberstein), Nidarosdomens vestfront
* 1917:  Fredrik II» (bronse), Gamlebyen i Fredrikstad. Statuen ble i 2017 gjengitt på et norsk frimerke i anledning Fredrikstads 450-årsjubileum.
* 1921: «Olav Tryggvason», Torvet i Trondheim
* 1920-1922: «12 karyatider», Sjømannsskolen i Tønsberg
* 1923: «Magnus Poulsson», byste (marmor), Nasjonalmuseet/Nasjonalgalleriet i Oslo
* 1929-1931: «Olav Aukrust», byste (bronse), Nasjonalgalleriet
* 1944: «NS-bautaen», stein, Stiklestad
* 1945: «Sagasøylen» eller «Eidsvollssøylen», reist 1992 på Elvesæter i Bøverdalen
* 1958: «Hjalmar Johansen» (bronse), Skien
* 1958(?): «Dag Eilivsson» og «Gregorius Dagsson» (granitt), Skien

## Galleri

File:Fredrikstad, gamle bydel - no-nb digifoto 20150206 00099 NB MIT FNR 19083.jpg|Wilhelmsens bronsestatue av Frederik III av Danmark og Norge ble reist i 1917 på torget i Gamlebyen i Fredrikstad, byen kongen grunnla i 1567. 
File:Haugar Vestfold Kunstmuseum Tønsberg Norway june 2014 karyatider.JPG|Friseutsmykning på Haugar Vestfold Kunstmuseum i Tønsberg med karyatider av Wilhelm Rasmussen 1920-1922 
File:190 Trondhjem Munkegaten - no-nb digifoto 20150622 00476 bldsa PK17552.jpg|Nærbilde av Tryggvason-monumentet I Trondheim  
File:3240 Eidsvollsmonumentet, - Oslo - no-nb digifoto 20151106 00134 bldsa PK07875.jpg|En fullskalamodell av Wilhelm Rasmussens «Fra Hafrsfjord til Eidsvoll» ble satt opp på Eidsvolls plass foran Stortinget i Oslo i 1926. 


## Referanser




## Litteratur
*

## Eksterne lenker
* 
* ''Norsk biografisk leksikon'' om Wilhelm Rasmussen
* nrk.no 8. mai 2012: ''Denne er laget av nazikunstner''
* Søkbar digitalkopi av Arvid Møllers ''Billedhuggeren Wilhelm Rasmussen : en søyle i skyggeland'' (Grøndahl Dreyer, 1996)